**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2018. január 22. (hétfő) 17 óra**

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Bánóczi Margit, dr. Klein Katalin, Gerely Gábor, Honti Zoltán, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető

**Megjelentek:** Tegzes Endre elnök, Fodor Attila, dr. Szabó András, Horváthné Holéczy Katalin*,* Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Honti Zoltán képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, dr. Visnyay Noémi osztályvezető, Diószeghy Tünde Öregiskola Közösségi Ház és Könyvtár intézményvezetője, Kissné Szalay Erzsébet jegyzőkönyvvezető

**Tegzes Endre elnök**: Tisztelettel és szeretettel köszöntöm a megjelenteket. Megállapítom, hogy a bizottság 4 fővel határozatképes, Erdélyi Zoltán írásban jelezte távollétét. A meghívóban 9 napirendi pont szerepel, és ehhez még egy napirendi pont, a „Döntés a Budakeszi orvosi ügyelet ellátása tárgyában kötendő szerződésről és annak finanszírozásáról” című napirendi pont felvételét javaslom. Kérdezem, hogy az így kiegészített napirendhez van-e hozzászólás, kérdés. Úgy látom, hogy nincs, akkor szavazzunk a mai ülés napirendjéről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**1/2018. (I. 22.) HATÁROZATA**

**Tárgy**: **A Pénzügyi és településfejlesztési bizottság 2018. január 22-i ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2018. január 22-i ülésén az alábbi napirendi pontokat tárgyalja:

***Nyílt ülés:***

1. **Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 5. sz. módosítása**
2. **Döntés a Nagykovácsi Nagyközség Önkormányzat kizárólagos tulajdonában lévő, a Nagykovácsi 4419 hrsz alatti ingatlan „kivett megnevezésének” módosításáról és forgalomképtelen törzsvagyonból történő kivonásáról**
3. **Beszámoló a főépítész 2017. évi tevékenységéről**
4. **Döntés Nagykovácsi Nagyközség Helyi Építési Szabályzatának (HÉSz) – a Településképi Rendelet (TKR) vonatkozásában történő – módosítása partnerségi egyeztetési szakaszának lezárásáról**
5. **Döntés a „Nagykovácsi, Rákóczi utca, mint települési gyűjtőút felújítása” tárgyában indított tárgyalásos közbeszerzési eljárás eredményéről**
6. **Döntés az „Európa a polgárokért” program keretében megvalósuló, Testvérvárosi találkozók szervezésére irányuló pályázaton való részvételről**
7. **Döntés a „VARÁZSKASTÉLY 2018 Nagykovácsi Családi Fesztivál” megrendezésének támogatására irányuló, a Nemzeti Kulturális Alap Igazgatósága, Kulturális Fesztiválok Kollégiuma által kiírt pályázaton való részvételről**
8. **Döntés a műfüves sportpálya működtetéséről és használatáról**
9. **Döntés a Budakeszi orvosi ügyelet ellátása tárgyában kötendő szerződésről és annak finanszírozásáról**

***Zárt ülés:***

1. **Döntés a Pest Megyei Kormányhivatal által előterjesztett javaslatról**

**Határidő:** azonnal

**Felelős:** PB elnöke

**1. napirendi pont**

**Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 5. sz. módosítása**

**Tegzes Endre elnök:** Átadom a szót az előadónak, Perlaki Zoltán osztályvezető úrnak, hogy röviden ismertesse az előterjesztést.

**Perlaki Zoltán osztályvezető:** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, hozzászólás?

**Horváthné Holéczy Katalin**: Az Önkormányzat esetében a dologi kiadásoknál jelentős változás van, ezt mi okozza.

**Perlaki Zoltán osztályvezető:** Könyvelési szempontból felújításra volt tervezve néhány könyvelési tétel, de aztán karbantartás, kisjavításra lett könyvelve, ezért kellett az előirányzatot módosítani.

**Horváthné Holéczy Katalin**: A másik kérdésem az lenne, hogy mi a helyzet a hitelfelvételi szándékkal.

**Perlaki Zoltán osztályvezető:** Az Államkincstár felé egy előzetes adatszolgáltatást kellett tenni. Ha sor került volna a hitel felvételére, akkor kellett volna még további adatszolgáltatásokat tenni, de erre nem került sor.

**Horváthné Holéczy Katalin:** Még egy technikai kérdésem lenne. A rendelet tervezet 1. §-ában az szerepel, hogy az önkormányzat általános tartaléka 6.550 ezer Ft, céltartaléka 23.903 ezer Ft. Viszont hogyha megnézem a tartalék táblát, ott más szerepel.

**Perlaki Zoltán osztályvezető**: Ott még 1-1 millió Ft a polgármesteri és jegyzői keret.

**Horváthné Holéczy Katalin:** A másik, hogy van egyszer az önkormányzat tartalékai összesen, van a céltartalék, ami 31 903 ezer Ft. Én azt gondolnám, hogy ami e fölött szerepel, az került levonásra a 41 355 ezerből. Ehhez kérnék magyarázatot.

**Perlaki Zoltán osztályvezető:** A 31 903 ezer volt az eredeti előirányzatban a céltartalék, az általános tartalék pedig a 9 452 ezer Ft volt eredetileg. E kettő összege a 41 355 ezer Ft.

**Tegzes Endre elnök:** Köszönöm. Van-e további kérdés, hozzászólás? Nincs. Akkor szavazzunk a rendelet tervezetről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**2/2018. (I. 22.) HATÁROZATA**

**Tárgy: Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendeletének 5. sz. módosítása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek a Nagykovácsi Nagyközség Önkormányzatának 2017. évi költségvetéséről szóló 3/2017. (II. 27.) önkormányzati rendelet 5. sz. módosításának elfogadását az előterjesztésben foglaltak szerint.

**Határidő**: azonnal

**Felelős**: Polgármester

**2. napirendi pont**

**Döntés a Nagykovácsi Nagyközség Önkormányzat kizárólagos tulajdonában lévő, a Nagykovácsi 4419 hrsz alatti ingatlan „kivett megnevezésének” módosításáról és forgalomképtelen törzsvagyonból történő kivonásáról**

**Tegzes Endre elnök:** Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.* Az előterjesztéshez módosító javaslat készült. Ez arról szól, hogy a már munkaszámmal ellátott telekalakítási helyszínrajz kialakításával a Képviselő-testület egyetért. Korábban csak a telkekre volt egy elvi döntés. Itt már a területek a földmérések alapján pontosan vannak meghatározva, korábban az csak vázlat volt.

**Fodor Attila**: Akkor most gyakorlatilag megszűnik az előkert része, rögtön az árokig mennek a telkek. Akik oda fognak érkezni, mindenki az utcán fog parkolni.

**Györgyi Zoltán főépítész:** Ha belegondolunk, hogy néz ki bármelyik utcánk itt az új területeken, ez annyiban más, hogy itt az árok és a telkek között van egy másfél-két méteres sáv, ott ez a sáv ezen kívül lesz, mert az út még kijjebb lesz. A 16 méter elegendő szélesség, ezek az utcák itt benn a faluban 12 méter széles utcák.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, először szavazzunk a határozati javaslatról a módosítással együtt, majd külön a rendelettervezetről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 3 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**3/2018. (I. 22.) HATÁROZATA**

**Tárgy: Döntés a Nagykovácsi Nagyközség Önkormányzat kizárólagos tulajdonában lévő, a Nagykovácsi 4419 hrsz alatti ingatlan „kivett megnevezésének” módosításáról.**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a tulajdonát képező Nagykovácsi Hrsz: 4419 (közút, 7027 m2) ingatlan „kivett megnevezését” – a területre vonatkozó Szabályozási Tervnek, egységes szerkezetben Nagykovácsi Nagyközség Helyi Építési Szabályzatával 9/2009. (IX.01.) Kt. sz. rendelet, valamint a tényleges használatnak megfelelően, a terület rendezése érdekében – kivett beépítetlen területté módosítsa.

A Képviselő-testület a rendezést tartalmazó és a határozat mellékletét képező Telekalakítási Helyszínrajzzal (TÉRRAJZ Bt., Msz: M21/2018) egyetért.

Felhatalmazza a polgármestert és a jegyzőt a szükséges intézkedések megtételére.

**Határidő**: azonnal

**Felelős**: Polgármester, Jegyző

**Tegzes Endre elnök:** Köszönöm. Most pedig szavazzunk a rendelettervezetről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 3 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**4/2018. (I. 22.) HATÁROZATA**

**Tárgy: Döntés az önkormányzati tulajdonú ingatlanok törzsvagyonból történő kivonásáról és átminősítéséről szóló 36/2012.(XI. 26.) önkormányzati rendelet módosításáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az önkormányzati tulajdonú ingatlanok törzsvagyonból történő kivonásáról és átminősítéséről szóló 36/2012.(XI. 26.) önkormányzati rendelet módosításáról szóló rendelet elfogadását az előterjesztésben foglaltak szerint.

**Határidő**: azonnal

**Felelős**: PB elnöke

**3. napirendi pont**

**Beszámoló a főépítész 2017. évi tevékenységéről**

**Tegzes Endre elnök:** Átadom a szót Györgyi Zoltán főépítész úrnak, hogy ismertesse beszámolóját.

**Györgyi Zoltán főépítész:** *Ismertette a beszámolóját.*

**Tegzes Endre elnök:** Köszönöm. Kérdezem, hogy van-e kérdés, hozzászólás.

**Horváthné Holéczy Katalin:** A tervtanács ugyanolyan felépítéssel és ugyanazzal a díjazással működik tovább, vagy tekintettel a változásokra, és arra, hogy a tervtanács működése eléggé leszűkült, történik-e valamiféle változtatás. Illetve személyi összetételében változott-e.

**Györgyi Zoltán főépítész**: A tervtanács ugyanabban a struktúrában működik, mint korábban, személyi összetételében változás nem történt. 10 felkért tagja van, amiből döntő többségében a nagykovácsi érintettségű tagokkal szoktunk összeülni. A díjazás az ülések alapján történik. Illetve több olyan alkalom van, amikor egy-egy terv jön csak be, akkor a tervtanácsi véleményt elektronikus úton is be tudjuk kérni, akkor nem ül össze a tervtanács. Ezért nem jár díjazás a tervtanácsi tagoknak. Amikor nagyobb horderejű épület vizsgálata történik, akkor külsős opponenst kérünk fel.

**Horváthné Holéczy Katalin:** Lehet, hogy érdemes lenne azért időről időre a tervtanács összetételét változtatni, mert, ha éveken keresztül ugyanazok a tagok, akkor azért egyfajta dominancia képviselődik, lehet, hogy érdemes lenne időről időre frissíteni. A másik észrevételem, hogy én őszintén elismerem főépítész úr munkáját, főleg szakmai felkészültségét. Ezt, remélem, mindenki osztja. Ebben a faluban nincs olyan cm2, aminek ne tudná fejből a történetét. Azt is elismerem, hogy nagyon komoly szakmai munkát végez és végzett az elmúlt évben, én mégsem szeretném elfogadni a beszámolót. Ennek pedig az az oka, hogy nem azonos értékrendet képviselünk bizonyos kérdésekben. Én pl. nem tartom helyesnek, hogy a Rozmaring utcai lakóparkot családon belül tervezték, és utána ugyanaz a főépítész véleményezi, tehát összeférhetetlennek tartok bizonyos dolgokat. Szerintem ezzel nem is vagyok egyedül, ez nagyon sok gyűlésen szóba is került. Tehát az értékrend miatt én nem fogadom el a beszámolót, azzal együtt, hogy szakmailag minden elismerésem főépítész úré.

**Györgyi Zoltán főépítész**: Csak annyi kiegészítést tennék, hogy amennyiben a feleségem által terveztt épület bírálatáról van szó, akkor én kizáratom magamat a tervtanácsi elnökségből, mint ahogy ezt az elmúlt 15 évben mindig is tettem.

**Tegzes Endre elnök:** Én inkább más miatt szeretnék hozzászólni. Miután elindult az e napló, az egyszerűsített eljárás, tudomásom szerint van egy olyan kötelezettség, hogy a főépítésszel egy konzultációt kell tartani és jegyzőkönyvben rögzíteni. Ebben az egész eljárásban milyen szerepe van a tervtanácsnak?

**Györgyi Zoltán főépítész**: Ez sokak számára még szokatlan, tulajdonképpen még mi is betanulási időszakban vagyunk. A jogszabály alkotó szétválasztotta az építés folyamatát és a településképhez való illeszkedés kérdését. Az egyszerű bejelentés folyamata mindentől teljesen függetlenül megy. Ebbe illeszkedik, hogy főépítészi konzultációt kell tartani. Természetesen nem én fogom konzultálni a feleségem által tervezett terveket, hanem ezekben az esetekben Budakeszi főépítészét fogjuk felkérni. Megtörténik a főépítészi konzultáció, amiről jegyzőkönyv készül, ami rögzít az épületre vonatkozóan dolgokat, de ez az építés folyamatát nem gátolja. Abban az esetben, ha a tervező nem vett részt a konzultáción, vagy a konzultációban rögzítetteket nem hajtotta végre, vagy attól eltérő tervet töltött fel, akkor az épület elkészülte után van lehetőség a településképi bírság kiszabására. A tervtanács a 120 m2-nél nagyobb, építési engedély-köteles épületek esetében ül össze. A jogalkotó úgy hozta meg ezt a szabályozást, hogy az egyszerű bejelentésről szóló Kormányrendeletben az szerepel, hogy tervtanácsi és településképi véleményezési eljárásnak ezen ügyeknél nincs helye. Hiába van a mi rendeletünkben benne. Pl. ha van egy 150 m2-es ház, amiben van egy iroda, akkor van tervtanács. Ha nincs benne iroda, akkor nem is lehet máshogy lefolytatni, csak egyszerű bejelentéssel. Nem lehet választani.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 2 igen, 2 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**5/2018. (I. 22.) HATÁROZATA**

**Tárgy: Beszámoló a főépítész 2017. évi tevékenységéről**

Nagykovácsi Nagyközség Önkormányzat Pénzügyi és településfejlesztési bizottsága nem javasolja a Képviselő-testületnek, hogy Nagykovácsi Nagyközség főépítészének 2017. évi tevékenységéről szóló beszámolóját elfogadja.

**Határidő**: azonnal

**Felelős**: jegyző, polgármester

*Fodor Attila elment, a jelen lévő bizottsági tagok száma 3 fő.*

**4. napirendi pont**

**Döntés Nagykovácsi Nagyközség Helyi Építési Szabályzatának (HÉSz) – a Településképi Rendelet (TKR) vonatkozásában történő – módosítása partnerségi egyeztetési szakaszának lezárásáról**

**Tegzes Endre elnök:** Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Tegzes Endre elnök:** Köszönöm.Kérdezem, hogy van-e kérdés, hozzászólás? Nincs. Akkor szavazzunk a határozati javaslatról és a rendeletről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**6/2018. (I. 22.) HATÁROZATA**

**Tárgy: Döntés Nagykovácsi Nagyközség Helyi Építési Szabályzatának (HÉSz) – a Településképi Rendelet (TKR) vonatkozásában történő – módosítása partnerségi egyeztetési szakaszának lezárásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete a lefolytatott Partnerségi véleményezés során beérkezett, az előterjesztés mellékletében összefoglalt véleményeket és az azokra adott tervezői válaszokat elfogadja, ezzel a Partnerségi egyeztetés szabályairól szóló 5/2017. (III. 27.) Önkormányzati rendelete alapján az ún. Partnerségi véleményezési szakaszt lezárja.

A Partnerségi véleményezési szakasz jelen döntés közzétételével zárul le.

Felkéri a Polgármestert, hogy a Nagykovácsi Nagyközség Településképi rendelet jóváhagyását követő Helyi Építési Szabályzatának (HÉSz) módosítása c. terv vonatkozásában kezdeményezze a végső szakmai véleményezési szakasz lefolytatását a Pest megyei Kormányhivatal Állami Főépítészének benyújtandó dokumentációval, ún. záró szakmai véleményének kikérése céljával.

**Határidő:** azonnal

**Felelős:** polgármester, főépítész

**5. napirendi pont**

**Döntés a „Nagykovácsi, Rákóczi utca, mint települési gyűjtőút felújítása” tárgyában indított tárgyalásos közbeszerzési eljárás eredményéről**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, hozzászólás?

**Horváthné Holéczy Katalin:** A kivitelezés becsült értékénél nettó összeg szerepel. Milyen ÁFÁ-ról beszélünk itt?

**dr. Halmosi-Rokaj Odett aljegyző**: Fordított ÁFÁ-ról. ÁFÁ-s ajánlatot tettek, de a becsült érték mindig nettó.

**Horváthné Holéczy Katalin:** Volt-e garancia előírás, és vállaltak-e garanciát az ajánlattevők?

**dr. Halmosi-Rokaj Odett aljegyző:** Ajánlattételi biztosíték is volt, a jótállási garanciát, azt nem is versenyeztettük, hanem kikötöttük 60 hónapban, és még teljesítési garanciát is fognak tenni.

**Horváthné Holéczy Katalin:** Vizsgálták-e a referenciákat, nem tudom, hogy volt-e már hasonló munkája ennek a cégnek.

**dr. Halmosi-Rokaj Odett aljegyző:** Mindig úgy választjuk ki az ajánlattevőket, hogy megvizsgáljuk a mérlegeket, bevételeket, cégkivonatot, honlapot megnézzük, minden közbeszerzés így indul, így állítjuk össze a felkérést.

**Tegzes Endre elnök:** Köszönöm.Kérdezem, hogy van-e további kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**7/2018. (I. 22.) HATÁROZATA**

**Tárgy: Döntés a *„Nagykovácsi, Rákóczi utca, mint települési gyűjtőút felújítása”* tárgyában indított tárgyalásos közbeszerzési eljárás eredményéről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozat elfogadását.

Nagykovácsi Nagyközség Önkormányzatának Képviselő-testülete úgy dönt, hogy:

1. a Közbeszerzési Bírálóbizottság javaslata szerint **a Tunel Kft., Útkorona Kft. közös ajánlattevők és az INRECO Kft.** ajánlattevő ajánlatát **érvényesnek nyilvánítja;**
2. a Közbeszerzési Bírálóbizottság javaslata szerint a legjobb ár-érték arányú **Tunel Kft., Útkorona Kft. közös ajánlattevőket** az eljárás **nyerteseként** hirdeti ki;
3. a ***„Nagykovácsi, Rákóczi utca, mint települési gyűjtőút felújítása”*** tárgyban megindított közbeszerzési eljárást **eredményesnek nyilvánítja.**

Felhatalmazza a Polgármestert a nyertes ajánlattevővel a szerződés megkötésére.

**Határidő**: azonnal;

**Felelős:** Polgármester, Jegyző

**6. napirendi pont**

**Döntés az „Európa a polgárokért” program keretében megvalósuló, Testvérvárosi találkozók szervezésére irányuló pályázaton való részvételről**

**Tegzes Endre elnök:** Átadom a szót az előadónak, dr. Visnyay Noémi osztályvezető asszonynak, hogy röviden ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, hozzászólás?

**dr. Szabó András**: Azt szeretném kérdezni, hogy ezt a testvérvárosi találkozót amúgy is megrendeznénk-e.

**Kiszelné Mohos Katalin polgármester**: Minden évben van egy nemzetközi tábor, aminek keretében Nagykovácsi fiataljai Németországban, Csehországban is vendégeskedtek már. Mindig nagyon magas színvonalú vendéglátásban részesültek, ezt mi itthon a saját költségvetésünkből nem tudjuk megteremteni. A nemzetközi tábort mindenképpen megtartjuk abból az összegből, ahogy minden évben szoktuk, de ha nyernénk rá pályázati pénzt, akkor végre egy olyan színvonalas tábort tudnánk rendezni, amilyen vendéglátásban a mi fiataljaink részesültek. Becsatlakozott testvérvárosként Olaszországból Poggio Mirteto és Franciaországból Canejan, és ők minden évben hasonló pályázati forrásból rendezik meg ezeket a testvérvárosi találkozókat. Azt gondolom, hogy a fiataloknak ez egy óriási lehetőség, hogy ilyen lehetőséget biztosítunk számukra.

**Horváthné Holéczy Katalin:** Azt szeretném megkérdezni, hogy mitől függ az, hogy a magyar fiatalok közül kik utazhatnak, és milyen az összetétele a résztvevőknek. A másik, hogy ha nem nyerünk a pályázaton, akkor új előterjesztés készül ezzel kapcsolatosan?

**Kiszelné Mohos Katalin polgármester**: A különböző országokból egyforma számú fiatalt hívunk meg, Magyarországon pedig úgy történik a kiválasztás, hogy jelentkezni lehet. A Bázis Alapítvány szokta várni a jelentkezőket. Természetesen, amikor itt vannak a külföldi vendégek, olyankor is ott vannak ezek a fiatalok, ők segítenek a kísérésükben, tolmácsolásban. Nagyjából ugyanezek a fiatalok szoktak kimenni is. A közös nyelvük az angol szokott lenni, nyelvtanulás szempontjából is komoly lehetőség ez. Ha nem nyerünk a pályázaton, akkor sokkal csekélyebb összegből kell ezt megszervezni.

**Tegzes Endre elnök:** Köszönöm. Van-e további kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**8/2018. (I. 22.) HATÁROZATA**

**Tárgy: Döntés az „Európa a polgárokért” program keretében megvalósuló, testvérvárosi találkozók szervezésére irányuló pályázaton való részvételről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy dönt, hogy támogatási kérelmet nyújt be az „Európa a polgárokért” program 2. alprogramja (Demokratikus szerepvállalás és polgári részvétel), Testvérváros-program keretében a 2018. évi testvérvárosi találkozó lebonyolítására, és az ehhez szükséges, 1.032.400,- forint önrészt, valamint az utófinanszírozás miatt megelőlegezendő 10.000,- eurónak megfelelő összeget, azaz mindösszesen 4.123.000,- forintot a 2018. évi költségvetésében biztosítja.

Felhatalmazza a Polgármestert a szükséges intézkedések megtételére.

**Határidő**: azonnal

**Felelős:** Polgármester

**7. napirendi pont**

**Döntés a „VARÁZSKASTÉLY 2018 Nagykovácsi Családi Fesztivál” megrendezésének támogatására irányuló, a Nemzeti Kulturális Alap Igazgatósága, Kulturális Fesztiválok Kollégiuma által kiírt pályázaton való részvételről**

**Tegzes Endre elnök:** Átadom a szót az előadónak, dr. Visnyay Noémi osztályvezető asszonynak, hogy röviden ismertesse az előterjesztést.

**dr. Visnyay Noémi osztályvezető** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, hozzászólás?

**dr. Szabó András**: Mi történik abban az esetben, ha nem nyerünk a pályázaton, készült arra is terv?

**Perlaki Zoltán**: A tavalyihoz hasonlóan 5 millió Ft-ot a tartalékba helyezünk, és amennyiben nem nyerünk, akkor ez az 5 millió Ft átkerül az Öregiskolához és abból fogja megrendezni ezt a fesztivált. Ha nyerünk a pályázaton, akkor az önrész kerül át az Öregiskolához.

**Diószeghy Tünde:** Néhány számot szeretnék mondani. 2015-ben családi piknikként indult ez a fesztivál, 2-2,5 ezer fő vett részt rajta. 2016-ban kb. 4 ezer fő vett részt rajta, és 267 közreműködője volt a rendezvénynek. 2017-ben több, mint 6 ezer fő volt a közönség és 330-nál több közreműködő. A pályázat feltétele, hogy az Öregiskola tagsági viszonyba kerüljön a Magyar Fesztivál Szövetséggel, és ezt sikerült elintézni. Nagyon ki kellett hangsúlyozni, hogy három napos programról van szó, ezért hozzátettünk olyan programokat is, ami tavaly nem szerepelt. Úgy gondolom, hogy ez a fesztivál mindenképpen Nagykovácsi hírnevéhez nagyon szervesen hozzá kapcsolódik, egyre több látogató jön, bővül a kör, egyre több helyről jönnek hozzánk.

**Tegzes Endre elnök:** Oktatási bizottsági ülésen az is elhangzott, hogy nagyon jó volt a média visszhangja is ennek a rendezvénynek. Elhangzott az is, hogy jó lenne kicsit jobban regisztrálni, hogy hányan vesznek részt**.** Volt még egy észrevétel, hogy jó lenne a vendégektől véleményt kérni, egy rövid elégedettség mérő kérdőívet kitöltetni.

**dr. Szabó András**: Itt pályázatról van előterjesztés, de előbb meg kellett volna szavazni a testületnek, hogy egyáltalán szeretné-e idén is megrendezni ezt a fesztivált. Nem akarom kérdőre vonni, hogy legyen, vagy ne legyen, csak meg lehetett volna fogalmazni az előterjesztést úgy is, hogy egyszer szavaz a testület arról, hogy megrendezzük a fesztivált, majd pedig arról, hogy részt veszünk ezen a pályázaton. Én mindenképpen ezt javasolnám.

**Horváthné Holéczy Katalin:** Az előbbi gondolatsort folytatva, akkor ezt a költségvetésben is jóvá kell hagyni. Hiába szavazunk valamiről, ha a költségvetésben nincs biztosítva a fedezete.

**Kiszelné Mohos Katalin polgármester:** Ha a Képviselő-testület most meghozza azt a határozatot, hogy az önrészt vállalja, akkor az önrészt biztosítania kell a költségvetésben. Akkor ez már nem kérdés. De én azt gondolom, hogy 10 millió Ft-ot ne hagyjunk így elveszni, ha van lehetőség 10 millió Ft-ra pályázni, akkor próbáljuk meg.

**dr. Szabó András:** Ha én bírálnám el a pályázatot, és olyan pályázóról kellene döntenem, aki még nem is döntött a rendezvényről, csodálkoznék. Én azt javaslom, hogy a bizottság javasolja azt, hogy a Képviselő-testület elé úgy kerüljön a határozati javaslat, hogy a testület egyértelműen meg akarja szervezni a rendezvényt, és ezért akar pályázni.

**Tegzes Endre elnök:** Köszönöm. Ennek semmi akadálya, akkor, ha nincs több hozzászólás, akkor ezzel a módossítással teszem fel szavazásra a határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**9/2018. (I. 22.) HATÁROZATA**

**Tárgy: Döntés a „VARÁZSKASTÉLY 2018 Nagykovácsi Családi Fesztivál” megrendezésének támogatására irányuló, a Nemzeti Kulturális Alap Igazgatósága, Kulturális Fesztiválok Kollégiuma által kiírt pályázaton való részvételről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy dönt, hogy 2018-ban is megrendezi a „VARÁZSKASTÉLY Nagykovácsi Családi Fesztivált”.

Ennek érdekében a Nagykovácsi Öregiskola Közösségi Ház és Könyvtár intézményén keresztül részt kíván venni a kulturális fesztiválok megrendezésére kiírt pályázaton, és vállalja, hogy az ehhez szükséges, 2.587.500,- forint önrészt, valamint a járulékos költségeket (125.095,-Ft nevezési díjat, az 500.000,-Ft tervezett bevételt, valamint a 38.000,-Ft tagsági díjat), összesen 3.250.595,-Ft, azaz hárommillió-kettőszázötvenezer-ötszázkilencvenöt forint összeget a 2018. évi költségvetésében biztosítja.

Felhatalmazza a Polgármestert a szükséges intézkedések megtételére.

**Határidő**: azonnal

**Felelős:** Polgármester

**8. napirendi pont**

**Döntés a műfüves sportpálya működtetéséről és használatáról**

**Tegzes Endre elnök:** Átadom a szót az előadónak, dr. Visnyay Noémi osztályvezető asszonynak, hogy röviden ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.*

**Tegzes Endre elnök:** Köszönöm. Én itt voltam az Oktatási bizottság ülésén, és sajnálom, hogy az egyik képviselőtársam nincs itt, mert lett volna egy-két észrevételem akár a nyitva tartással, akár a bérleti díjakkal kapcsolatban is. Én úgy gondolom, hogy a nagykovácsi sportegyesületek és a nagykovácsi lakosok legalább 50 % kedvezményt kapjanak, hogy ezzel is támogassuk őket. Ezért nem tudom, hogy miért szerepel a kedvezményes díjnál 1.500 Ft, miért nem 2.500. A pályavilágítással együtt az Oktatási bizottság 7.000 Ft-ra emelné a bérleti díjat, akkor a kedvezményes ár 3.500 Ft lenne. A másik a vasárnap délelőtti zárva tartás kérdése, ami szintén az Oktatási bizottsági ülésen hangzott el. Meggyőződésem, hogy a tisztelet ugyanúgy megvan az én részemről a történelmi egyház felé, de a katolikus egyházból soha senki nem reklamált, hogy a különböző rendezvények miért vannak ott vasárnap. Amikor átadták a sátrat ott voltak olyan rendezvények, amik szombat délelőtt is mentek, hangosítva. Erre sem reagáltunk soha, mert úgy érzem, hogy az egymás mellett élésnek vannak olyan íratlan szabályai is, amit nem muszáj mindig felrúgni. Van-e kérdés, hozzászólás?

**dr. Szabó András:** Az nem derült ki az Oktatási bizottság ülésén, hogy milyen koncepció alapján akarunk mi díjat szedni. Elhangzott, hogy kell ingyenesen is biztosítanunk lehetőséget. Azt kellene kitalálni, hogy ki és mikor használhatja ingyenesen. Az is elhangzott, hogy ezen kívül a nagykovácsi gyerekek. Mert aki iskolában van, az iskolaidőben szaladgál eleget. De én azt gondolom, hogy akkor jön el igazán a foci ideje, amikor vége az iskolának. Az miért nem fordul meg a fejünkben, hogy azt mondjuk, hogy a nap bizonyos szakában a falusi gyerekek oda mehetnek focizni. Akkor szedünk nagyobb összeget, amikor világítani kell, és egyébként pedig az összes egyesületnek pedig pénzért adjuk ki.

**Tegzes Endre elnök:** Nagyon sok mindent még tisztázni kell, nagyon sok minden elő fog jönni, hogy valamit még módosítanunk kell. Induljon el valami, aztán majd a gyakorlatból kiderül.

**Kiszelné Mohos Katalin polgármester**: Nagyon értem azt, amit Szabó András mond és jogosnak is találom, de azt gondoljuk végig, hogy kötelező iskolába járás van 16 óráig, 16 óra után pedig már a sportegyesületek fogják foglalkoztatni a gyerekeket. A másik, hogy felügyelet nélkül ezt a pályát nem igazán lehet használni. A nyitáskor és záráskor ott kell lenni a gondnoknak, mert ha pl. megsérül a pálya, akkor az a felelős, aki a pályán kárt okozott. 30 millió Ft-os pályáról beszélünk, sőt inkább a 40 millióhoz közelít.

**Tegzes Endre elnök**: Az üzemeltetés költségeit még nem tudjuk, de ha jól tudom, készült egy előzetes kalkuláció. Ezt a költségvetésbe mindenképpen be kell majd tervezni. Amit én még furcsának találok, hogy két műfüves pályát is lefotóztam, és mindkettőnél van egy kis fedett rész. Nálunk még nincs, erről lehet, hogy érdemes lenne gondoskodni, mert kötelező átöltözés van.

**Horváthné Holéczy Katalin**: Köszönöm Perlaki Zoltán válaszát, amelyben megküldte, hogy mennyi a kalkulált fenntartási költség, és ahhoz hogy tudjuk viszonyítani a bevételeket. Ebben azt írta, hogy ez az összeg 2216 ezer Ft, nem beszámítva a rongálást és egyéb nem látható költségeket. Gondolom, hogy a rongálást is az önkormányzatnak kell majd állnia, ezért ez egy magasabb költségtétel lesz. Napi négy órás kihasználtságot tekintve, 1500 Ft-os óradíjjal számolva 1477 óra alatt fedezi a befolyt összeg a fenntartási összeget. Itt eleve érzek egy hiányt, mert az, hogy ne legyen rongálás és ne legyen semmiféle probléma, az kizárt, sajnos el tudom képzelni, hogy lesz ilyen. A másik, hogy 40 %-os mértékig ingyen használhatják az iskolás és óvodás gyermekek a pályát, azon túl viszont díjazás ellenében lehet hasznosítani. Ha a gyerekek a délelőtti időszakban ingyen használhatják, délután viszont egyesületek és szervezetek mennek oda, akkor azzal, hogy használják a pályát, saját maguknak is bevételt termelnek. Mindezt figyelembe véve délutáni használatnál feltételezni lehet, hogy többségében egyéb bevételből is gazdálkodó szervezetek, egyesületek fogják használni a pályát. Mindezt figyelembe véve én úgy érzem, hogy ez a kedvezményes ár meglehetősen alacsony. Úgy gondolnám, hogy az 50 %-os mérték lenne az, ami elfogadható lenne minimálisan és az is egy nagyon kedvező díjszabás. Ezzel együtt azt én is hiányolom, hogy nincs olyan időtartam, amikor a gyerekek csak úgy odamehetnek és szabadon játszhatnak, nem tudom, hogy erre lehetne-e szombat-vasárnap valami időszakot kijelölni, de ez nem a Pénzügyi bizottság témája.

**Tegzes Endre elnök:** Köszönöm. De nekünk valami javaslatot is kell tennünk. Az Oktatási bizottság már 7.000 Ft-ot javasolt a teljes árra pályavilágítással. Ezt megszavazták és elfogadták. Az 50 %-os javaslatot én korrektnek érzem. Pozitívumként még szeretném elmondani, hogy az egyik oktatási bizottsági tag kiszámolta, hogy az iskolások és az óvodások így éves szinten 1,2 millió Ft-ot kapnak.

**dr. Szabó András**: Én azt javasolnám, elfogadva azt, hogy a hétköznapok foglaltak, hogy a hétvégén jelöljünk ki legalább egy-egy olyan órát, amikor a falusi gyerekek is bemehetnek ingyen.

**Kiszelné Mohos Katalin polgármester**: Arra figyelni kell, hogy olyankor vannak a versenyek.

**dr. Szabó András**: Nyilván amikor foglalt a pálya, akkor nem.

**Tegzes Endre elnök:** Jogosnak érzem, de erre is csak azt tudom mondani, hogy ki kell alakulnia. Ezt az egészet ne zárjuk le úgy, hogy akkor most ez egy éven keresztül így lesz.

**dr. Szabó András:** Pontosan ezt mondom, elfogadva az összes eddigi javaslatot is. Én azt javaslom, hogy legyen egy olyan üzenet, hogy hétvégén szombaton is és vasárnap is lehessen a gyerekeknek legalább egy órát ingyen focizni.

**Kiszelné Mohos Katalin polgármester:** Az is kérdés ezzel kapcsolatban, hogy hogyan. Mindig ott áll készenlétben a gondnok, hogy hátha akar jönni valaki?

**Kántor Ágnes**: Én közzétenném a házirendet, mert kiskorút nem tehetünk felelőssé a pálya használatot tekintve, 12 év alatti gyermek csak felnőtt kíséretében léphet a pályára.

**Papp István jegyző**: Mindkét dologra szeretnék egyrészt reagálni, másrészt visszakérdezni. Amit képviselő úr mond, az járható, de nem fix időpontban. Nem mondhatjuk azt, hogy minden szombaton egy azonos időpontban szabad a pálya, mert nem tudjuk a programot. De amikor a program ismertté válik, akkor meg lehet hirdetni, hogy a következő héten szombaton, illetve vasárnap mely óra szabad. Az, hogy jönnek, vagy nem jönnek, illetve, hogy hányan jönnek, ezt előre nem tudhatjuk. Holéczy Katalin javaslatára viszont visszakérdeznék. Pontosan ki vehetné igénybe féláron a pályát, a gyermekek, vagy a civil szervezetek?

**Horváthné Holéczy Katalin**: Én mindenki esetében ezt javaslom kedvezményes árnak. Nem határoznék meg külön kedvezményt gyerekeknek és szervezeteknek.

**Papp István jegyző**: Az Oktatási bizottság ülésén az hangzott el, hogy a második oszlopban a gyermekekkel foglalkozó Nagykovácsi székhelyű sportszervezetek szerepeljenek.

**Kiszelné Mohos Katalin polgármester:** Szerintem azt ne írjuk be, hogy sportszervezet, mert ha nagykovácsi gyerekek mennek oda, akkor úgyis kedvezményes áron vehetik igénybe, és nem csak sportegyesület foglalkozhat gyerekekkel.

**Horváthné Holéczy Katalin**: A javaslatomat azzal indokoltam, hogy az egyesületeknek is van bevétele. Vajon kit támogatunk azzal, hogy olcsóbb a gyerekeknek a bérlet. Ténylegesen a gyerekeket, vagy az egyesületeket? Miközben ugyanazok a gyerekek délelőtt ingyen használják.

**Tegzes Endre elnök:** Ehhez is volt egy hozzászólás, hogy nagyon sok pénzt kell most fizetni nekik az Amerikai iskolában, és ahhoz képest ez most sokkal kedvezményesebb lesz.

**Horváthné Holéczy Katalin:** Az imént elhangzott, hogy hétvégén vannak a versenyek. Ezek milyen versenyek, és ezek eddig hol voltak?

**Kiszelné Mohos Katalin polgármester**: Bozsik torna például, amikor a nagykovácsi NUSE, vagy Sólymok részt vesz egy bajnokságon. Eddig ezt a műfüves bajnokságot nem tudták ide hozni, eddig mindig csak idegen településen tudták megrendezni. Most már a mi pályánk is be fog kerülni a körforgásba, lesz olyan hétvége, amikor itt lesz Nagykovácsiban a Bozsik torna. Ezt kötelező biztosítani. Nekem az lenne a javaslatom a hétvégi használattal kapcsolatban, hogy valamilyen formában mindenképpen induljon el az ingyenes használat, ha csak egy óra is. Azt mondtuk, hogy úgyis felül kell vizsgálni, mert a gyakorlat során fog kiderülni, hogy mire van kereslet. Ha úgy alakul, hogy nincs kereslet a fizető pályára, viszont a tömegsport-jellegűen focizni akaró gyerekek sorba állnak, akkor újra tárgyalhatjuk a pályaelosztást.

**Papp István jegyző**: Akkor a határozati javaslatban a következő c.) ponttal egészülne ki az ingyenes használatra vonatkozó rész: szombaton és vasárnap az üzemeltető által meghatározott egy-egy órában a Nagykovácsi családok.

**Kiszelné Mohos Katalin polgármester**: Az Oktatási bizottság ülésén az is elhangzott, hogy amennyiben a kedvezményt megkapja az egyesület, az érződjön a szülők felé is. Erre nem kapott megerősítést, pedig ült itt egyesületi tag. Akkor tényleg közvetlenül a családokat támogatnánk, ha annyival kevesebbet szedne be ezután az egyesület.

**Tegzes Endre elnök:** Utána a bizottsági tagok azt reklamálták, hogy el lett kapkodva a szavazás is. Szerettek volna még egyszer szavazni.

**Horváthné Holéczy Katalin**: Csak javaslat, közvetlenül nem ehhez kapcsolódik. Az jutott eszembe, hogy ott van a füves pálya, nem tudom ki és mikor használja, de amikor én a temetőben vagyok, biztos, hogy káromkodik ott néhány gyerek, aki focizik. Ez engem rettenetesen zavar. Az látszik, hogy akkor nem edzés van, hanem teljesen szabadon használják. Tehát valahogy a kettőt egybe kell nézni, hogy a gyerekeknek van-e olyan lehetőségük, hogy ha eszükbe jut focizni, van hova menni játszani. Gondolom, erre itt is lenne igény, akkor tényleg abba az irányba kellene ezt terelni, amelyiknek olcsóbb a fenntartása, hogy ott legyen rá lehetőség.

**Tegzes Endre elnök**: Oktatási bizottság ülésén az is elhangzott, hogy a sportolók, vagy a vezetők, vagy az edzők inkább szeretnek a füves pályán tartani edzést, mert sokkal egészségesebb. Ez nekik inkább időjárástól függő lesz.

**Tegzes Endre elnök:** Köszönöm. Úgy látom, nincs több hozzászólás. Kérem jegyző urat, hogy foglalja össze a módosított határozati javaslatot az elhangzottak szerint.

**Papp István jegyző**: Az első a két kedvezményes oszlop összezárása 50 %-os óradíjjal, illetőleg egy új c.) pont az ingyenes használatnál, hogy szombaton és vasárnap az üzemeltető által meghatározott 1-1 órában a nagykovácsi családok is ingyen használhatják.

**Tegzes Endre elnök:** Köszönöm.Akkor szavazzunk a határozati javaslatról a most elhangzott módosításokkal. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**10/2018. (I. 22.) HATÁROZATA**

Tárgy: Döntés a műfüves sportpálya működtetéséről és használatáról

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozat elfogadását.

Nagykovácsi Nagyközség Önkormányzat Képviselő-testülete

1. a Nagykovácsi Nagyközség Önkormányzata kizárólagos tulajdonában álló 4561/7 hrsz. alatti ingatlan 1200 m2 nagyságú területrészén megépített, természetben a Nagykovácsi Nagyszénás u. alatt található 20x40 méter területnagyságú műfüves futballpálya üzemeltetési feladatainak ellátásával 2018. február 1. napjától a Nagykovácsi Nagyközség Önkormányzat Településüzemeltetési Intézményét (Nagykovácsi, Pók utca 58.) bízza meg.

2. az 1. pontban meghatározott műfüves futballpálya fenntartási, működési költségét a mindenkori költségvetésében biztosítja.

3. az 1. pontban meghatározott műfüves futballpálya használati díját az alábbiak szerint határozza meg:

|  |  |  |
| --- | --- | --- |
| **20x40 méteres műfüves futballpálya** | **Teljes ár**  **(Ft/óra)** | **Kedvezményes ár (Ft/óra)** |
|  |  | **Nagykovácsi székhelyű szervezetek** |
| **Pályavilágítás nélkül** | 5000 | 2500 |
| **Pályavilágítással** | 7000 | 3500 |

A pályát ingyenesen használhatják:

a) a Nagykovácsi Általános Iskola tanulói az oktatási napok tanórái keretében;

b) a Nagykovácsi Kispatak Óvoda gyermekei foglalkozás keretében;

*c)* szombaton és vasárnap az üzemeltető által meghatározott 1-1 órában a nagykovácsi családok.

A pályát alkalomszerűen igénybevevők kötelesek a használati díjat előre készpénzben kiegyenlíteni a pályagondoknál.

A pályát rendszeresen sportcélra igénybevevők a használati díjat külön megállapodásban meghatározott módon fizetik meg.

4. az 1.pontban meghatározott műfüves futballpálya házirendjét az előterjesztés 1. melléklete szerinti tartalommal jóváhagyja.

**Felelős**: Polgármester

**Határidő**: értelemszerűen

**11. napirendi pont**

**Döntés a Budakeszi orvosi ügyelet ellátása tárgyában kötendő szerződésről és annak finanszírozásáról**

**Tegzes Endre elnök:** Átadom a szót Grégerné Papp Ildikó osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Tegzes Endre elnök:** Kérdezem, hogy van-e kérdés, hozzászólás?

**Papp István jegyző:** Szeretném hangsúlyozni, hogy minden összeg nettóban értendő.

**Tegzes Endre elnök:** Köszönöm. Kérdezem, hogy van-e további hozzászólás. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 3 tagja 3 igen szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**11/2018. (I. 22.) HATÁROZATA**

**Tárgy: Döntés a Budakeszi orvosi ügyelet ellátása tárgyában kötendő szerződésről és annak finanszírozásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozat elfogadását.

Nagykovácsi Nagyközség Önkormányzatának Képviselő-testülete a Budakeszi orvosi ügyelet ellátására vonatkozó szerződés aláírására a jóváhagyást megadja.

Nagykovácsi Nagyközség Önkormányzatának Képviselő-testülete felhatalmazza a polgármestert a Budakeszi orvosi ügyelet finanszírozására vonatkozó pénzeszköz átadási megállapodás aláírására.

Nagykovácsi Nagyközség Önkormányzatának Képviselő-testülete a Budakeszi Orvosi Ügyelet ellátásához a plusz 1 fő orvos/mentőtiszt lakosságszám arányosan meghatározott finanszírozásához 2018. évben 1 184 222 Ft összeggel hozzájárul.

**Határidő:** azonnal

**Felelős:** polgármester

**Tegzes Endre elnök:** Köszönöm.Van-e további hozzászólás, kérdés? Nincs. akkor a Pénzügyi bizottság nyílt ülését 19 óra 25 perckor lezárom. Zárt üléssel folytatjuk.

K.m.f.

Fodor Attila Tegzes Endre

tag elnök